Arne Toft (S), 2003-05-15:
Vi er i Socialdemokratiet enige med fru Ester Larsen og også med hr. Ole Sohn i, at vi har fået en god udredning om kulturarven.
Kulturarven skal bevares; det kan vi alle sammen hurtigt blive enige om.
Kulturarven har måske endnu større betydning i dag end tidligere.
Vi bruger den til at skabe identitet og klargøre vores rødder i et samfund, hvor der er mange kulturindtryk fra mange forskellige steder i verden.
Jeg tror på, at identitetsdannelse kræver aktiv indsats fra kulturarvsinstitutionerne.
Informationsmængden bliver større og større, indsamlingerne bliver dyrere og dyrere, hvis ikke vi snart gør noget.
Når vi diskuterer vores visioner for fremtidens kulturbevaring
, tror jeg, vi kan få stor glæde af at se lidt rundt i verden.
F.eks. har man i England gode erfaringer med at give museer en stor rolle i opretholdelsen af den engelske identitet, f.eks. med integration, hvor museerne tager et stort ansvar, og det er da en klar måde at integrere vores kultur i velfærdssamfundet på, samtidig med at der kan være økonomiske fordele i det.
Vi må ikke lade det sociale ansvar overskygge behovet for højt uddannet arbejdskraft på museerne, men erfaringerne fra bl.a. England er interessante.
Det ændrer ikke på, at vi i dag har brug for en aktiv indsats for at bevare både den del af vores kulturarv, der rækker mange år tilbage, og den del, der kan sikre, at fremtiden kan lære om os.
Det betyder ikke, at vi ikke må være kritiske og foretage prioriteringer, for med til diskussionen om de ellers gode intentioner omkring kulturbevaringen hører også den økonomiske diskussion.
Derfor håber jeg også, at debatten i dag og regeringens samlede strategi for kulturbevarelse, som kulturministeren har varslet i en række medier, vil bygge på en erkendelse af, at kulturbevarelse koster penge, og derfor hører prioriteringer også hjemme i diskussionen, og det vil være mit udgangspunkt for diskussionen i dag. Jeg er enig med ministeren i, at byggeri af magasiner har højeste prioritet.
Status i dag er, at dele af vores kultur er ved at smuldre.
Akut vurderer
udredningen, at der skal bygges magasiner for 300 mio. kr., og dertil skal vi lægge ca. 50 mio. kr. til konservering, registrering og husleje. Min indgangsvinkel til diskussionen omkring magasiner er, at vi skal bygge stort nu, og gerne så stort, at vi ikke skal bygge igen lige med det samme. Vi er tilhængere af den såkaldte madkassemodel, hvor vi bygger flere magasiner sammen, så de forskellige arkiver, museer og biblioteker sammen kan få opbevaret deres genstande under optimale forhold
Jeg tror, der kan findes utrolig mange stordriftsfordele ved at samle arkiverne, hvis vi kan gøre op med nogle af de til tider stive grænser, der findes mellem arkiver, biblioteker og museer.
Heri ligger også, at magasiner ikke behøver at ligge midt i byen.
Det vigtigste for os er, at vi tænker stort, fremadrettet og samlet, så vi kan få langt mere ud af pengene. Men en sådan forespørgselsdebat som denne skal ikke kun gå op i magasiner; kulturarvsdiskussionen skal være bredere
Både den elektroniske og fysiske kulturarv kræver strategiske svar.
Omkring den fysiske kulturarv mener jeg, at der er behov for en konsekvent prioritering af, hvad der skal gemmes.
Her spiller både genstandenes nationale betydning og deres bevaringstilstand ind.
Det forudsætter selvfølgelig en fælles registrering, hvilket udredningen også berører, og derfor er det også nødvendigt at fokusere på konserveringsbehovet, specielt for ældre papirer, der er ved at syre til. Jeg håber, ministeren er lydhør over for ønskerne i udredningen om at lade Danmark bidrage til den internationale forskning på dette område.
Endelig ville jeg kommentere den elektroniske kulturarv.
Netop den er så vigtig, at vi snart må begynde at forholde os til den.
Udviklingen inden for området går hurtigt, og en større del af vores kultur fremstilles elektronisk.
Prioriteringen af denne del af kulturarven er nødvendig, for at eftertiden kan få et samlet billede af vores tid.
Socialdemokratiet er meget villig til at se på ændringer i pligtafleveringsloven, så skellet mellem statisk og dynamisk udgivelse ophæves.
I dag går vi glip af en stor del
af vores kulturarv på internettet
Der er behov for en klar indsamlingsstrategi, der bygger på tværsnitsløsninger, og der er behov for, at vi gør noget ved efterslæbet.
Derfor ser vi frem til ministerens tiltag på området.
Når den elektroniske kulturarv er til debat, er det både nødvendigt at prioritere tilgængelighed og bevaring. Det kan jo være stort set umuligt at læse blot nogle få år gamle dokumenter i dag.
Situationen er jo, at levetiden for digitale medier er meget kort, og det kan være enormt ressourcekrævende at vedligeholde maskiner til at aflæse dokumenter, som er flere år gamle.
Derfor skal vi også turde investere i forskning for at sikre bevaring af den elektroniske kulturarv, og også her kan vi med stor fordel samarbejde internationalt.
Lad mig slutte med at sige, at vi er glade for udredningen, og at vi nu efter Socialdemokratiets mening har et godt beslutningsgrundlag.
Vi støtter op om røsterne, der ønsker en redegørelse om de statsanerkendte museer, herunder først og fremmest de såkaldte § 16-museer.
Vores holdning er, at et lille land som Danmark burde have én kulturbevaringsstrategi, men til gengæld en, der bygger på en høj professionel standard inden for både indsamling, konservering og opbevaring.
Derfor ser vi frem til regeringens plan herfor.